CELEX: 32014L0058
Language: ro
Date: 2014-04-16 00:00:00
Title: Directiva de punere în aplicare 2014/58/UE a Comisiei din 16 aprilie 2014 de instituire, în temeiul Directivei 2007/23/CE a Parlamentului European și a Consiliului, a unui sistem de trasabilitate a articolelor pirotehnice (Text cu relevanță pentru SEE)

17.4.2014   
            
            
               RO
            
            
               Jurnalul Oficial al Uniunii Europene
            
            
               L 115/28
            
         DIRECTIVA DE PUNERE ÎN APLICARE 2014/58/UE A COMISIEI
   din 16 aprilie 2014
   de instituire, în temeiul Directivei 2007/23/CE a Parlamentului European și a Consiliului, a unui sistem de trasabilitate a articolelor pirotehnice
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2007/23/CE a Parlamentului European și a Consiliului din 23 mai 2007 privind introducerea pe piață a articolelor pirotehnice (1), în special articolul 18 alineatul (2) litera (a),
   întrucât:
   
               (1)
            
            
               Directiva 2007/23/CE stabilește norme pentru siguranța articolelor pirotehnice pe piața Uniunii și prevede instituirea unui sistem de trasabilitate la nivelul Uniunii.
            
         
               (2)
            
            
               Pentru a asigura trasabilitatea articolelor pirotehnice, acestea ar trebui să fie etichetate cu un număr de înregistrare bazat pe un sistem de numerotare uniform. Organismele notificate ar trebui să țină un registru cu numerele de înregistrare pe care le atribuie atunci când efectuează evaluarea conformității. Un astfel de sistem ar garanta identificarea articolelor pirotehnice și a producătorilor acestora în fiecare etapă a lanțului de aprovizionare. Producătorii și importatorii ar trebui să țină evidențe ale numerelor de înregistrare ale articolelor pirotehnice puse la dispoziție pe piață și să pună aceste informații la dispoziția autorităților competente, dacă acestea le solicită.
            
         
               (3)
            
            
               Sistemul de numerotare uniform se bazează pe elemente deja aplicate în conformitate cu standardele armonizate existente și, prin urmare, va crea puține sarcini administrative suplimentare pentru operatorii economici.
            
         
               (4)
            
            
               Măsurile prevăzute în prezenta directivă sunt conforme cu avizul comitetului stabilit prin Directiva 2007/23/CE,
            
         ADOPTĂ PREZENTA DIRECTIVĂ:
   Articolul 1
   Număr de înregistrare
   (1)   Articolele pirotehnice se etichetează cu un număr de înregistrare care conține următoarele:
   
               (a)
            
            
               numărul de identificare din patru cifre al organismului notificat care a emis certificatul de examinare CE de tip, în concordanță cu procedura de evaluare a conformității menționată la articolul9 litera (a) din Directiva 2007/23/CE (modulul B), sau certificatul de conformitate conform procedurii de evaluare a conformității menționate la articolul 9 litera (b) din Directiva 2007/23/CE (modulul G) sau aprobarea sistemului calității în conformitate cu procedura de evaluare a conformității menționată la articolul 9 litera (c) din Directiva 2007/23/CE (modulul H);
            
         
               (b)
            
            
               categoria de articol pirotehnic pentru care este certificată conformitatea în formă prescurtată, cu majuscule:
               
                           —
                        
                        
                           F1, F2, F3 și F4 pentru articolele pirotehnice de divertisment din categoria 1, 2, 3 și, respectiv, 4;
                        
                     
                           —
                        
                        
                           T1 sau T2 pentru articolele pirotehnice de scenă din categoria T1 și respectiv, T2;
                        
                     
                           —
                        
                        
                           P1 sau P2 pentru alte articole pirotehnice din categoria P1 și, respectiv, P2;
                        
                     
         
               (c)
            
            
               numărul de procesare utilizat de organismul notificat pentru articolul pirotehnic.
            
         (2)   Numărul de înregistrare este structurat după cum urmează: „XXXX — YY — ZZZZ…”, unde XXXX se referă la alineatul (1) litera (a), YY se referă la alineatul (1) litera (b) și ZZZZ… se referă la alineatul (1) litera (c).
   Articolul 2
   Obligațiile organismelor notificate
   (1)   Organismele notificate care au efectuat procedurile de evaluare a conformității în conformitate cu articolul 9 din Directiva 2007/23/CE țin un registru al articolelor pirotehnice pentru care au eliberat certificate de examinare CE de tip în conformitate cu procedura de evaluare a conformității menționată la articolul 9 litera (a) din Directiva 2007/23/CE (modulul B) sau certificate de conformitate conform procedurii de evaluare a conformității menționată la articolul 9 litera (b) din Directiva 2007/23/CE (modulul G) sau aprobările sistemului calității în conformitate cu procedura de evaluare a conformității menționată la articolul 9 litera (c) din Directiva 2007/23/CE (modulul H); în formatul stabilit în anexa la prezenta directivă.
   Registrul articolelor pirotehnice trebuie să conțină cel puțin informațiile privind elementele prevăzute în anexă. Aceste informații sunt păstrate timp de cel puțin 10 ani de la data la care organismele notificate au eliberat certificatele sau aprobările menționate la primul paragraf.
   Organismele notificate își actualizează periodic registrul și îl pun la dispoziția publicului pe internet.
   (2)   În cazul în care notificarea organismului de evaluare a conformității este retrasă, organismul respectiv transferă registrul unui alt organism notificat sau autorității competente din statul membru în cauză.
   Articolul 3
   Obligațiile producătorilor și importatorilor
   Producătorii și importatorii de articole pirotehnice au următoarele obligații:
   
               (a)
            
            
               să înregistreze toate numerele de înregistrare ale articolelor pirotehnice produse sau importate de ei, împreună cu denumirea lor comercială, tipul și subtipul generic, dacă este cazul, și locul de producție timp de cel puțin 10 ani după ce articolul a fost introdus pe piață;
            
         
               (b)
            
            
               să transfere evidențele către autoritățile competente în cazul în care producătorul sau importatorul își încetează activitatea;
            
         
               (c)
            
            
               să furnizeze autorităților competente și autorităților de supraveghere a pieței din toate statele membre, la cererea motivată a acestora, informațiile prevăzute la litera (a).
            
         Articolul 4
   Transpunere
   (1)   Statele membre adoptă și publică până la 30 aprilie 2015 actele cu putere de lege și actele administrative necesare pentru a se conforma prezentei directive. Statele membre comunică Comisiei textul acestor acte.
   Statele membre aplică aceste dispoziții începând cu 17 octombrie 2016.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 5
   Intrarea în vigoare
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 6
   Prezenta directivă se adresează statelor membre.
   
      Adoptată la Bruxelles, 16 aprilie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 154, 14.6.2007, p. 1.
   
      ANEXĂ
      
         Formatul registrului menționat la articolul 2 alineatul (1)
      
      
                  Numărul de înregistrare
               
               
                  Data eliberării certificatului de examinare CE de tip (modulul B), certificatului de conformitate (modulul G) sau aprobării sistemului calității (modulul H) și data expirării, dacă este cazul
               
               
                  Producător
               
               
                  Tipul produsului (generic) și subtipul, dacă este cazul
               
               
                  Modulul privind conformitatea fazei de producție (1)
                  
               
               
                  Organismul notificat care întreprinde evaluarea conformității fazei de producție (1)
                  
               
               
                  Informații suplimentare
               
            
                   
               
               
                   
               
               
                   
               
               
                   
               
               
                   
               
               
                   
               
               
                   
               
            
         (1)  Trebuie să fie întotdeauna completat în cazul în care se află în responsabilitatea organismului notificat care efectuează procedura de evaluare a conformității menționată la articolul 9 litera (a) din Directiva 2007/23/CE (modulul B). Nu este necesar pentru procedurile de evaluare a conformității menționate la articolul 9 litera (b) și (c) (modulele G și H). Se furnizează informații (dacă se cunosc), în cazul în care este implicat un alt organism notificat.